“ฟุตซี่” ลดน้ำหนักหุ้นไทยเฉียด 3 พันล้าน 11 “บิ๊กแคป” โดนถ้วนหน้า
เสี่ยงรูด! 11 บิ๊กแคป โดนฟุตซี่ลดน้ำหนักลงทุนมีผลพรุ่งนี้(16 ก.ย.) ส่อเม็ดเงินไหลออกเฉียด 3 พันล้านบาท จับตา SET ร่วงต่อ หวั่นนักลงทุนเทขายทำกำไร ฟาก BH เข้าวินเพิ่มน้ำหนัก 1.29 พันล้าน
เสี่ยงรูด! 11 บิ๊กแคป “ฟุตซี่” ลดน้ำหนักลงทุน เม็ดเงินไหลเฉียด 3 พันลบ. ฟาก BH เข้าวินเพิ่มน้ำหนัก 1.29 พันล้าน
15 ก.ย. 2565

บริษัท หลักทรัพย์ โนมูระ พัฒนสิน จำกัด (มหาชน) ระบุว่า FTSE Rebalance ประกาศรายชื่อหุ้นชุดใหม่อย่างเป็นทางการแล้ว โดยจะมีผลการปรับน้ำหนักลงทุนหุ้นไทยในวันพรุ่งนี้(16 ก.ย.) สำหรับ FTSE All World Index คาดไทยถูกลดน้ำหนักลง 73 ล้านเหรียญฯ หรือประมาณราว 2,757.60 ล้านนบาท โดยไม่มีหุ้นไทยเข้าและออก แต่เพิ่มน้ำหนัก บริษัท โรงพยาบาลบำรุงราษฎร์ จำกัด (มหาชน) หรือ BH ราว 35 ล้านเหรียญฯ หรือประมาณ 1,286 ล้านบาท
นอกจากนี้ได้ลดน้ำหนักลงทุนใน 11 หุ้น อาทิ บริษัท ปูนซิเมนต์ไทย จำกัด(มหาชน) หรือ SCC ราว 42 ล้านเหรียญฯ หรือประมาณ 1,543.92 ล้านบาท ขณะที่หุ้นบริษัท ปตท. จำกัด (มหาชน) หรือ PTT, บริษัท ซีพี ออลล์ จำกัด (มหาชน) หรือ CPALL, บริษัท ท่าอากาศยานไทย จำกัด (มหาชน) หรือ AOT, บริษัท กรุงเทพดุสิตเวชการ จำกัด(มหาชน) หรือ BDMS ,ธนาคารกสิกรไทย จำกัด (มหาชน) หรือ KBANK, บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC, บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP, บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF, บริษัท เซ็นทรัลพัฒนา จำกัด (มหาชน) หรือ CPN, บริษัท เอสซีบี เอกซ์ จำกัด (มหาชน) หรือ SCB  ราว 6-2 ล้านเหรียญฯ หรือประมาณ 73-200 ล้านบาท
ด้านดัชนีตลาดหุ้นไทยปิดวันนี้(15 ก.ย.65) อยู่ที่ 1,642.33 จุด ลบไป 14.25 จุด หรือ 0.86% ด้วยมูลค่าการซื้อขาย 72,795.39 ล้านบาท ทั้งนี้เชื่อว่าแนวโน้มตลาดหุ้นวันพรุ่งนี้มีโอกาสปรับตัวลงต่อหลังจาก FTSE Rebalance ประกาศปรับน้ำหนักลงทุนหุ้นไทย 73 ล้านเหรียญฯ หรือประมาณ 2,757.60 ล้านบาท และยังมีการลดน้ำหนักหุ้นไทย 11 ตัว ซึ่งล้วนแล้วแต่เป็นหุ้นบลูชิพ คาดว่าจะกดดันให้ดัชนีตลาดหุ้นไทยมีโอกาสปรับตัวลงต่อ